РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

01 Број: 06-2/148-16

1. септембар 2016. године

Б е о г р а д

**З А П И С Н И К**

**СА ПРВЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 08. ЈУЛА 2016. ГОДИНЕ**

Седница је почела у 10 часова.

Седници су присуствовали: Никола Јоловић, Миланка Јевтовић Вукојичић, Љибушка Лакатош, Милена Турк, Љиљана Малушић, Милосав Милојевић, Оливера Огњановић, Стефана Миладиновић, Марина Ристић, Маја Виденовић, Мехо Омеровић, Марија Јањушевић и Олена Папуга, чланови Одбора.

Седници нису присуствовали чланови Одбора: Новица Тончев, Татјана Мацура, Енис Имамовић и Елвира Ковач.

Седници су присуствовали: Наташа Јовановић, Милетић Михајловић, Љупка Михајловска и Фатмир Хасани, заменици чланова Одбора.

Седницом је председавао Милосав Милојевић, у складу са одредбом члана 25. став 2. Пословника Народне скупштине.

Председавајући је констатовао да су испуњени услови за рад и одлучивање те је упознао чланове Одбора са тачкама

Дневног реда

1. Избор председника Одбора;
2. Избор заменика председника Одбора.

ПРВА ТАЧКА – ИЗБОР ПРЕДСЕДНИКА ОДБОРА

Председавајући **Милосав Милојевић** је позвао присутне да изнесу предлог кандидата за председника Одбора.

**Љиљана Малушић** је предложила да председник Одбора буде Мехо Омеровић. Она је истакла да је он значајно допринео раду овог одбора у претходна два сазива. Истакла је да је г. Омеровић народни посланик од 2001. године. Био је председник Одбора за људска и мањинска права и равноправност полова од његовог формирања 2012. године. Пре тога је био председник Одбора за рад, борачка и социјална питања, као и Одбора за међунационалне односе. Такође, био је члан Одбора за права детета, Одбора за контролу служби безбедности, делегације Народне скупштине у Парламентарној скупштини ОЕБС-а, као и председник Комисије за контролу извршења кривичних санкција. Завршио је факултет Политичких наука Универзитета у Београду – међународни смер. Она је изнела став да се је Одбор за људска и мањинска права и равноправност полова, којим је председавао Мехо Омеровић, веома озбиљно и одговорно бавио питањима људских права и имао велик број активности. Посебно је истакла добру праксу рада Одбора кроз одржавање седница ван седишта Народне скупштине. Такође је истакла да је делокруг рада овог одбора веома широк, као и да ће питања из области људских и мањинских права сигурно бити у врху приоритета наше државе у наредном периоду, нарочито због планираног отварања поглавља 23 и 24 у преговорима са Европском унијом. Зато она у своје име и у име Српске напредне странке предлаже да председник Одбора буде Мехо Омеровић.

**Љупка Михајловска**, као заменик члана Одбора испред покрета Доста је било – Саша Радуловић, изразила је жељу да и убудуће присуствује седницама овог одбора. Она је истакла, као што су и на осталим одборима то истицали њихови представници, да је непрхиватљив начин избора председника и заменика председника Одбора, поготово јер пре саме ове седнице нису знали за кандидата за председника Одбора, а тиме су доведени у неравноправан положај. Поставила је хипотетичко питање када би она хтела да се кандидује за председницу Одбора, шта би чланови Одбора знали о њој. На пример не би знали да се она већ 10 година институционално бави људским правима, пре свега правима особа са инвалидитетом, али и правима ЛГБТ особа, правима ромске националне заједнице и свих осетљивих друштвених група. Пре тога се овим питањима бавила кроз рад у цивилном сектору, а била је и чланица Националног савета македонске националне мањине. Даље је навела да се она наравно неће кандидовати, чак и када би се чланови Одбора на основу њеног представљања одлучили да њу изаберу, зато што о томе није било разговора. Што се тиче кандидатуре Меха Омеровића, пратила је на сајту Народне скупштине првих пет седница Одбора и што се ње тиче није сигурна да би г. Омеровић положио тест из поштовања људских права. Као разлог је навела да је на седници на којој је Повереник за заштиту равноправности представљао извештај о свом раду за 2013. годину, Мехо Омеровић рекао како му није баш најјасније коју терминологију би требало користити када су особе с инвалидитетом у питању у смислу имплементације у Јединствена методолошка правила за израду прописа како би се закони терминолошки изједначили. Што се тога тиче, сматра да нико не може да зна све и да се то може научити. Међутим, у вези препоруке Поверенице која се односила на регистрацију истополних заједница навела је да је Мехо Омеровић поводом тога изјавио да Србија и друштво у Србији за то још нису спремни, уз ограду да је то његов лични став. Она сматра да свако ко врши јавну функцију мора бити свестан да његове речи имају тежину и не би смели давати изјаве које на било који начин потпирују дискриминацију. Због тога и с обзиром да није било договора о другим кандидатима, она ће гласати против преложеног кандидата.

**Љиљана Малушић** је одговорила да су сви народни посланици овде равноправни и да се сви могу кандидовати, а да је Меха Омеровића предложила зато што је квалитетно радио свој посао.

**Председавајући** се захвалио гђи Михајловски на њеном излагању. Такође је подсетио да је гђа Михајловски заменик члана Одбора и да се за председника Одбора могу кандидовати само чланови Одбора.

**Миланка Јевтовић Вукојичић** се сложила са предлогом да председник Одбора буде Мехо Омеровић и навела, поред оног што је истакла Љиљана Малушић, и још неколико разлога. Први је посебна сензибилност Меха Омеровића према материји људских слобода и права, права националних мањина и родној равноправности. Оно што га такође кандидије, осим његовог посланичког искуства и искуства као председника одбора, јесте залагање за праћење ефеката имплементације донетих закона и то на терену. Она је истакла да је веома важно да оно што Народна скупштина у пленуму донесе, овај одбор на терену прати и том приликом се сусреће са људима који непосредно примењују закон. Такође је истакла као предност предложеног кандидата, не само добру сарадњу са институцијама и колегијалност у Одбору, већ и сарадњу с невладиним сектором и цивилним друштвом. Према томе, за њу такође нема дилеме да предложени кандидат Мехо Омеровић може значајно да допринесе даљем раду овог одбора.

С обзриом да више није било пријављених за реч, **председавајући** је ставио на гласање предлог да Мехо Омеровић буде изабран за председника Одбора.

Чланови Одбора су **већином гласова** **усвојили** предлог да за председника Одбора за људска и мањинска права и равноправност полова буде изабран народни посланик Мехо Омеровић.

Након тога, **председник Одбора** је преузео председавање седницом. Он се на почетку захвалио на указаном поверењу и изразио задовољство што се у Одбору налазе народни посланици који су се и у претходном сазиву бавили питањима људских права, а по оном што је могао да види из биографија нових чланова Одбора, то су такође људи који су посвећени питањима људских права. Зато верује да Одбор има добре капацитете, вољу и снагу да у наредном периоду ради на тешком задатку који је пред нама, јер ће сигурно бити доста посла након отварања поглавља 23 и 24.

ДРУГА ТАЧКА - ИЗБОР ЗАМЕНИКА ПРЕДСЕДНИКА ОДБОРА

**Председник одбора** је, позивајући се на добру праксу сарадње са оним политичким старанкама који чине део опозиционог корпуса, предложио да заменик председника Одбора буде Маја Виденовић. Навео је да је она потпредседница Деморактске странке и била је у два мандата посланик у Народној скупштини, па верује да ће њено искуство допринети раду овог одбора.

С обзиром да није било других предлога, председник Одбора је ставио на гласање предлог да Маја Виденовић буде заменик председника Одбора за људска и мањинска права и равноправност полова.

Одбор је **већином гласова** **усвојио** предлог да за заменика председника Одбора за људска и мањинска права и равноправност полова буде изабрана Маја Виденовић.

Седница је закучена у 10.15 часова

**СЕКРЕТАР ОДБОРА ПРЕДСЕДНИК ОДБОРA**

**Рајка Вукомановић Мехо Омеровић**